REGOLAMENT TAL-KUMMISSJONI (UE) 2019/1015

tal-20 ta' Ġunju 2019

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għall-aminopyralid, għall-captan, għaċ-cyazofamid, għall-flutianil, għall-kresoxim-methyl, għal-lambda-cyhalothrin, għall-mandipropamid, għall-pyraclostrobin, għas-spiromesifen, għas-spirotetramat, għat-teflubenzuron u għat-tetraconazole f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,

Billi:

(1) Il-livelli massimi ta' residwi (MRLs) għall-captan, għaċ-cyazofamid, għall-kresoxim-methyl, għal-lambda-cyhalothrin, għall-pyraclostrobin u għat-teflubenzuron, ġew stipulati fl-Anness II tar-Regolament (KE) Nru 396/2005. L-MRLs għall-aminopyralid, għall-mandipropamid, għas-spiromesifen, għas-spirotetramat u għat-tetraconazole, ġew stabbiliti fil-Parti A tal-Anness III ta' dak ir-Regolament. Għall-flutianil, ma ġew stipulati ebda MRLs speċifiċi u s-sustanza ma ġietx inkluża fl-Anness IV ta' dak ir-Regolament, għaldaqstant japplika l-valur prestabbilit ta' 0,01 mg/kg stipulat fl-Artikolu 18(1)(b) tiegħu.

(2) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva aminopyralid fuq ix-xgħir, il-millieġ, il-ħafur, is-segala u fuq is-sorgu tressqet applikazzjoni skont l-Artikolu 6(1) tar-Regolament (KE) Nru 396/2005 għall-modifika tal-MRLs eżistenti.

(3) Rigward il-captan, tressqet applikazzjoni bħal din għall-cranberries u l-ħops. Fir-rigward taċ-cyazofamid, tressqet applikazzjoni bħal din għall-patata, għat-tadam, u għall-kukurbiti. Fir-rigward tal-kresoxim-methyl, tressqet applikazzjoni bħal din għal prodotti li joriġinaw mill-annimali wara l-użu tas-sustanza attiva fuq l-għalf. Fir-rigward tal-lambda-cyhalothrin, tressqet applikazzjoni bħal din għall-krafes, għall-bużbież ta' Firenze, għall-fażola tas-sojja, għaż-żerriegħa tal-ġirasol u għar-ross. Fir-rigward tal-mandipropamid, tressqet applikazzjoni bħal din għall-pitravi, għar-ravanell, għall-pastard, għall-kaboċċi ta' Brussell, għaċ-ċikwejra, għall-piżelli (mingħajr miżwed) u għall-qaqoċċ. Fir-rigward tal-pyraclostrobin, tressqet applikazzjoni bħal din għall-frott taċ-ċitru, għall-għeneb tal-mejda, il-brassika li tagħmel il-fjuri, għall-kaboċċi kkapoċċati, għall- “ħass u ħxejjex oħrajn tal-insalata”, għall- “ispinaċi u weraq simili”, għall-qaqoċċ, għall-kurrat u għall-fażola tas-sojja. Fir-rigward tas-spirotetramat, tressqet applikazzjoni bħal din għal “frott żgħir u kukku oħrajn”, għall-frott tal-kiwi, għat-tewm, għall-bużbież ta' Firenze u għar-rabarbru. Fir-rigward tat-tetraconazole, tressqet applikazzjoni bħal din għall-kaki, għaż-żerriegħa tal-kittien u għaż-żerriegħa tal-peprin.

(4) F'konformità mal-Artikolu 6(2) u (4) tar-Regolament (KE) Nru 396/2005 tressqu applikazzjonijiet għal tolleranzi tal-importazzjoni għall-mandipropamid li tintuża fin-Niġerja u l-Kamerun fuq il-fażola tal-kawkaw, għall-pyraclostrobin li tintuża fl-Indoneżja fuq ir-ross, fil-Brażil fuq il-kafeni, il-frott tal-passjoni u l-ananas u fl-Istati Uniti fuq il-frott tal-kaki tal-Virġinja u l-kannamieli, għas-spiromesifen fil-Brażil li jintuża fuq il-kafena u għat-teflubenżuron fil-Brażil li jintuża fuq il-grejpfrut u l-mandolin. L-applikanti jsostnu li l-użu awtorizzat ta' dawk is-sustanzi fuq dawk l-għelejjel f'dawk il-pajjiżi jwassal biex il-livelli tar-residwi jkunu ogħla mill-MRLs stabbiliti fir-Regolament (KE) Nru 396/2005, u li huma meħtieġa MRLs aktar għoljin biex ma jkunx hemm l-ostakoli kummerċjali għall-importazzjoni ta' dawk l-għelejjel.

(5) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.

(6) L-Awtorità Ewropea dwar is-Sigurtà fl-Ikel, (“l-Awtorità”), ivvalutat l-applikazzjonijiet u r-rapporti ta' evalwazzjoni, u b'mod partikolari eżaminat ir-riskji għall-konsumaturi u, fejn rilevanti, għall-annimali, u tat l-opinjonijiet motivati dwar l-MRLs proposti (2). L-Awtorità għaddiet dawn l-opinjonijiet lill-applikanti, lill-Kummissjoni u lill-Istati Membri u qegħdithom għad-dispożizzjoni tal-pubbliku.

(7) Fir-rigward tal-captan, l-applikant bagħat informazzjoni li qabel ma kinitx disponibbli matul ir-rieżami mwettaq f'konformità mal-Artikolu 12 tar-Regolament (KE) Nru 396/2005: il-metodu analitiku vvalidat għall-matriċijiet ilmijin u aċidużi ħafna, u għamel l-istandards ta' referenza għal 3-OH THPI u 5-OH THPI kummerċjalment disponibbli.

(8) Fir-rigward taċ-cyazofamid, l-applikant ippreżenta t-tali l-informazzjoni li qabel kienet nieqsa dwar il-kundizzjonijiet tal-ħżin tal-friża.

(9) Fir-rigward tal-kresoxim-methyl, l-applikant ippreżenta studju ġdid dwar l-istabbiltà tal-ħażna għal prodotti ta' oriġini mill-annimali biex juri l-validità tal-istudju dwar l-għalf fir-ruminanti.

(10) Fir-rigward tal-pyraclostrobin, l-applikant ippreżenta l-provi tar-residwi li kienu nieqsa fuq l-għeneb tal-mejda u l-metodu analitiku vvalidat għall-kafeni. Fir-rigward tal-użu tal-pyraclostrobin fuq il-frott tal-kaki tal-Virġinja, l-“spinaċi u weraq simili” u l-kannamiela, id-data mressqa ma kinitx biżżejjed biex jiġu stabbiliti MRLs ġodda. Fir-rigward tal-użi ta' dik is-sustanza attiva fuq l-iskalora, l-Awtorità ma rrakkomandatx li żżid l-MRL eżistenti minħabba li ma setax jiġi eskluż riskju għall-konsumaturi.

(11) Fir-rigward tal-lambda-cyhalothrin, l-Awtorità kkonkludiet li l-informazzjoni pprovduta ma kinitx biżżejjed biex tappoġġja l-użi tal-UE fuq il-fażola tas-sojja u ż-żrieragħ tal-ġirasol. Irrakkomandat li l-MRLs għaż-żerriegħa tas-sojja u għaż-żerriegħa tal-ġirasol jiġu ffissati għal 0,05 mg/kg u 0,2 mg/kg, rispettivament, li jikkorrispondu għal-limiti eżistenti tar-residwi tal-Codex (CXLs). Dawn is-CXLs huma sikuri għall-konsumaturi fl-Unjoni (3).

(12) Fir-rigward tat-tetraconazole, l-Awtorità rrakkomandat li jiżdiedu l-MRLs għall-bajd tat-tjur u għall-bajd tal-għasafar wara l-użu ta' dik is-sustanza attiva fl-għalf.

(13) Fir-rigward tal-applikazzjonijiet l-oħra kollha l-Awtorità kkonkludiet li r-rekwiżiti kollha fir-rigward tad-data ġew issodisfati u li, abbażi tal-evalwazzjoni tal-esponiment tal-konsumatur għal 27 grupp speċifiku Ewropew tal-konsumatur, l-emendi għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għal perjodu qasir minn konsum estrem tal-prodotti rilevanti ma wrew li kien hemm riskju li tinqabeż id-doża aċċettabbli ta' kuljum jew id-doża akuta ta' referenza.

(14) Fil-kuntest tal-approvazzjoni tas-sustanza attiva flutianil, fis-sommarju tad-dossier ġiet inkluża applikazzjoni għal MRL f'konformità mal-Artikolu 8(1)(g) tar-Regolament (KE) Nru 1107/2009 tal-Parlament Ewropew u tal-Kunsill (4). Dik l-applikazzjoni ġiet evalwata mill-Istat Membru kkonċernat f'konformità mal-Artikolu 11(2) ta' dak ir-Regolament. L-Awtorità vvalutat l-applikazzjoni u tat konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva, fejn irrakkomandat li jiġu stabbiliti MRLs li jkopru l-użi rappreżentattivi fuq l-għeneb skont il-Prattiki Agrikoli Tajbin (GAPs) fl-Unjoni (5).

(15) Abbażi tal-opinjonijiet motivati u tal-konklużjoni tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(16) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(17) Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-20 ta' Ġunju 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli onlajn: http://www.efsa.europa.eu:

Reasoned opinion on the modification of the existing maximum residue levels for aminopyralid in certain cereals. EFSA Journal 2019;17(1):5534.

Reasoned opinion on the modification of the existing maximum residue level for captan in cranberries. EFSA Journal 2018;16(12):5499

Reasoned opinion on the modification of the existing maximum residue level for captan in hops. EFSA Journal 2018;16(12):5498.

Reasoned opinion on the evaluation of confirmatory data following the Article 12 MRL review for cyazofamid. EFSA Journal 2018;16(11):5487.

Reasoned opinion on the evaluation of confirmatory data following the Article 12 MRL review for kresoxim-methyl. EFSA Journal 2018;16(11):5471.

Reasoned opinion on the modification of the existing maximum residue levels for lambda-cyhalothrin in celeries, fennel and rice. EFSA Journal 2019;17(1):5546.

Reasoned opinion on the modification of the existing maximum residue levels for mandipropamid in various crops. EFSA Journal 2019;17(2):5599.

Reasoned opinion on the setting of an import tolerance for mandipropamid in cocoa beans. EFSA Journal 2018;16(11):5491.

Reasoned opinion on the modification of the existing maximum residue levels for pyraclostrobin in soyabean. EFSA Journal 2018;16(11):5466.

Reasoned opinion on the modification of the existing maximum residue levels and setting of import tolerances for pyraclostrobin in various crops. EFSA Journal 2018;16(11):5488.

Reasoned opinion on the setting of an import tolerance for pyraclostrobin in rice. EFSA Journal 2018;16(11):5483.

Reasoned opinion on the evaluation of confirmatory data following the Article 12 MRL review for pyraclostrobin. EFSA Journal 2018;16(11):5472.

Reasoned opinion on the setting of an import tolerance for spiromesifen in coffee beans. EFSA Journal 2019;17(1):5558.

Reasoned opinion on the modification of the existing maximum residue levels for spirotetramat in various crops. EFSA Journal 2019;17(1):5589.

Reasoned opinion on the setting of import tolerances for teflubenzuron in grapefruits, mandarins and broccoli. EFSA Journal 2018;16(11):5474.

Reasoned opinion on the modification of the existing maximum residue levels for tetraconazole in kaki/Japanese persimmon, linseeds and poppy seeds. EFSA Journal 2019;17(1):5577.

(3) Revision of the review of the existing maximum residue levels for the active substance lambda-cyhalothrin. EFSA Journal 2015;13(12):4324.

(4) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(5) Conclusion on the peer review of the pesticide risk assessment of the active substance flutianil. EFSA Journal 2014;12(8):3805.